A tous ceulx qui verront ces presentes lettres: Claude de Beauvaiz, seigneur de Chasteluz, salut en notre seigneur. Sçavoir faisons que comme nagueres la ville de Crevan, héritaige et de toute ancienneté appartenant aux doyen et chapistre de l’eglise d’Aucerre, fut ocupée, prise et detenue de larrons, pilleurs et robeurs, tirans mauvais, et, se chose licite est de dire, ennemis de Dieu, de l’eglise, du roy, du royaume et du monde; et pour recouvrer icelle et mettre hors de leurs mains, pour l’onneur et revérence de Dieu, de la très-glorieuse Vierge Marie, et du benoit saint Etienne, premier martyr, patron d’icelle eglise, et pour nous aquiter loyaument envers le roy nostre souverain seigneur, nous soyons employez à puissance d’armes, avec nos bons parens et amis et aliez, en telle manière que la grace de Dieu, notre benoit créateur, icelle avons recouvrée à grands périlz et souffreté de nos corps, fraiz, missions et despens. Depuis laquelle recouvrance avons en icelle ville esté assiegez par les dessusdiz ennemis et autres l’espace de cinq sepmaines et plus, à grand pouvreté et misère de vivres, et autres biens, tant que contrains avons esté de illeques mangier nos chevaux en très-grant partie et autres bestes; souffert aussi plusieurs assaulx, jusques à ce que le siège devant nous apposé par lesdiz ennemis en très-grant nombre et multitude de gens comme de quinze mile et plus, a esté par la proesse et secours de très-haulz et puissans seigneurs les contes de Salisbury, de Suffort et de Joigny, le mareschal de Bourgoigne, les seigneurs de Conches, de Thy et de Marcilli, messires Anthoine de Vergy, Guillaume de Vienne Renier Pot, Jaques de Courtiambles et plusieurs aultres, nos bons et loyaux parens et amis levé et départi par bataille à iceulx ennemis faicte et livrer par les dessuzdiz seigneurs, ou lieu et place où tenoient leurdit siège; en laquelle bataille ont esté de quatre à cinq mil hommes mors, pris et emmenez; plus toutevoye, comme fermement espérons par miracle, et les mérites, prières et oroisons desdiz de chapitre que autrement. Considérans et attendens les grans bénifices et curialitez et biens espirituelz que lesdiz doyen et chapitre, en faveur de ladicte recouvrance, nous ont gratieusement et libéralement fait et ottroyé: c’est-à-sçavoir les fruiz et revenues d’une prébende de leur eglise, pour nous tant que vivrons et noz successeurs héritiers masles, seigneurs de Chasteluz, successivement, l’un aprez l’autre, ainsi que l’un des chanoines d’icelles eglise, toutes et quanteffoiz que iront en ladite eglise et serons à une des heures chantées en icelle, soit à tout l’abbit et surpeliz de l’eglise, s’il nous plaist, ou sans surpeliz, ainsi que mieulx nous plaira; et ou cas que la seignorie de Chasteluz venra en filles, le mari de celle qui sera dame de Chasteluz aura le droit de la prebende dessuzdite, et se ladicte seignorie de Chasteluz estoit divisée en deux ou plusieurs parties, l’ainsné filz ou le mari de l’ainsnée fille aura le droit dessuzdit, sanz ce toutevoye que filles non mariées ou vesves aient aucune chose en la prébende dessusdite; et avecques ce une messe perpétuelle du S. Esperit appellée la Messe de la Victoire, laquelle sera dicte perpétuelement chacun an en ladicte eglise le lendemain de l’Assumption Nostre-Dame, pour nous et pour les nostres tant que vivrons. Et après le trépassement de nous Claude susdit sera convertie ladicte messe en un obit fait et celebré solennelement et à perpétuité en ladicte eglise, à tel jour que trespasserons, ou au plus prouchain jour convenablement que faire se pourra, pour le salut des ames de nous et de noz parens trespassez. Et en outre que nous, Claude susdit, puissions eslire nostre sépulture en icelle eglise, où bon nous semblera, convenablement, avecques la fraternité et participacion de tous les bienfaiz, prières, oroisons et suffraiges faiz et à faire en icelle eglise. Nous, tous iceulx biens espirituelz par lesdiz doyen et chapitre à nous ainsi ottroyez avons acceptables et agréables, pour nous et pour nos successeurs seigneurs de Chasteluz, comme dit est, et les recevons benignement, en regraciant Dieu pieusement, et lesdiz doyen et chapitre, de très-bon cueur, et en comtemplacion de ce, et pour l’onneur et révérence de Dieu, nostre benoit créateur, de la très-glorieuse Vierge Marie, et du benoit S. Estienne patron de ladicte eglise, leur baillons et délivrons purement, plainement et simplement, par ces présentes, leurdicte ville de Crevan, aveques toute leur seignorie et droiz que d’ancienneté ont accoustumé d’avoir en icelle, sanz y jamais riens demander ne requérir pour ocasion d’icelle délivrance; et en tant qu’il nous touche promettons en bonne foy les en tenir et faire tenir quittes, et les habitans d’icelle envers tous et contre tous. Et pour mieux entretenir les choses dessuzdictes avons fait serement ausdiz doyen et chapitre, aux sains evangiles de Dieu par nous touchées manuelment, que serons bons et loyaux à l’église, doyen et chapitre d’Aucerre, aiderons de notre povoir à garder et défendre les droiz, terres et possessions et autres revenues appartenans ausdiz doyen et chapitre; pourchasserons le bien, honeur et proufit des dessuzdiz eglise, doyen et chapitre, et éviterons leur dommaige de tout nostre loyal pouvoir. Lequel serment seront tenuz faire pareillement nosdiz successeurs seigneurs de Chasteluz à leur première récepcion à ladicte prébende l’un après l’autre, ainçois que aucune chose puissent recevoir de ladite prébende. En tesmoing de ce nous avons fait signer et soubzescrire ces présentes par notaire publique, apostolique et impérial, à plus grande fermetté et témoignage de vérité. Donnés oubz nostre seel, l’an mil quatre cens et vint et troiz, le XVIe jour du moys d’aoust, présens et appelez révérend père en Dieu l’abbé de S. Martin de Nevers, nobles hommes et seigneurs Gui de Jaucourt, seigneur de Villarnoul, Gérart de Chasteauneuf, Saladin d’Anglure chevaliers; Jean du Boschat escuier; maistre Guillaume Fusée, official de Sens, et Jehan Pinard advocat, avec plusieurs autres témoins. Et ego Stephanus Moronis, clericus Autissiodorensis publicus, apostolica et imperiali auctoritate notarius, quia premissis traditioni et restitutioni ville de Crebanno supradicte, ex causis predictis quittacioni et juramenti prestacioni, ceterisque supra concordatis, dum sic per prefatos dominos et partes antedictas concordarentur, promitterentur, sumerentur, agerentur et fierent in ecclesia Autissiodorensi, una cum prelibatis testibus, presens interfui, ea quoque in notam recepi, ex qua presentes litteras confeci, publicavi, et in hanc publicam formam manu propria redegi et scripsi. Idcirco de ipsorum dominorum et parcium predictarum mandato, jussu et consensu unanimi signum meum solitum me subscribendo presentibus apposui in testimonium veritatis premissorum, anno, die, mense, quibus supra, indictione prima, pontificatus sanctissimi in Christo patris et domini nostri domini Martini, Divina providentia pape V, anno sexto.